Eerste 5 (Sagteband)
Spandeer die eerste 5 minute van elke dag aan God met die Bybeldagboek deur Liesel Krause-Wiid spesiaal vir vroue.
Party oggende het jy regtig nie eers tyd om ontbyt te eet nie, wat nog van stiltetyd hou. Moenie moedeloos raak as jy nie ’n halfuur of ’n uur opsy kan sit vir jou stiltetyd nie. Dis nie altyd die hoeveelheid tyd wat jy spandeer nie, maar die gehalte wat saak maak.
Liesel Krause-Wiid se Eerste 5 Bybeldagboek is perfek om vroue te help om stiltetyd ’n prioriteit te maak.
Liesel moedig vroue aan om die eerste vyf minute van elke dag aan God te wy, en die Een wat jou lewe in Sy hand hou, beter te leer ken. Die oordenkings dek ’n verskeidenheid onderwerpe en help jou om alledaagse frustrasies, vrees en onsekerheid te hanteer.
Leer hoe God oor jou voel en dat hy altyd by jou is en nie net die eerste 5 minute van jou dag nie. Leer ken hoe om teleurstellings te hanteer, krisisse te oorkom en te weet dat jy goed genoeg is!
Die Bybeldagboek gaan jou nie net nader aan God bring nie, dit gaan jou ook nader aan jouself bring en om dit raak te sien wat belangrik is.
LIESEL KRAUSE-WIID is bekende tentmaker-predikant, sakevrou, skrywer, radio- en TV-aanbieder. Sy is ook Bemarkingsdirekteur by hulle familiesaak, die Willa Krause Groep en het ’n reuse voorreg om al haar passies en talente te gebruik wat sy gekry het. Sy het ook al verskeie boeke by Carpe Diem Media uitgegee en was ook medewerker van ’n paar titels, soos Wat sê jy? en Wanneer die kerk verdwaal.
Gebed is ’n verhouding met Hom
Here, U sien dwarsdeur my, U ken my. Of ek sit en of ek opstaan, U weet dit, U ken my gedagtes nog voordat hulle by my opkom. – Psalm 139:1-2
O ns hou net eenvoudig nie daarvan om te wag nie. Ons is ongeduldige en haastige mense. Ons wil hê dinge moet vinnig gebeur en dit moet nóú gebeur en dit moet na ons sin gebeur.
Onbewustelik dink ons dat as ons met God praat dan moet Hy ook vinnig spring en reageer. As daar nie dadelik iets gebeur nie dan dink ons dat Hy nie omgee nie of dat Hy nie luister nie. Ons wil resultate sien!
Dalk voel dit nie vir jou of jy onmiddellik ’n antwoord kry op jou probleem nie, maar Hy is tóg besig met ’n meesterplan. Moenie ongeduldig raak nie, sy tydsberekening is volmaak.
Onthou, as jy jou geloof op gevoel bou, gaan jy ’n staan-en-val-geloof hê. Jou sekerheid lê in die beloftes wat jy in die Bybel kry en nie in hoe gelukkig of ongelukkig jy op die oomblik voel nie.
Ons dink baiekeer dat gebed soos ’n koeldrankmasjien werk. Met die druk van ’n knoppie val die koeldrank, of antwoord op my gebed, uit. Nee, gebed is nie net ’n klomp versoeke nie.
Gebed is om in ’n verhouding met Hom te staan en om sommer net lekker te gesels ook. Vertel Hom van die dinge wat jou bly of hartseer gemaak het vandag.
Somtyds dink ons verkeerdelik dat dit God is wat in ons diens staan, maar dis eintlik andersom. CS Lewis het gesê Hy is nie ons “Oupa” in die hemel wat maar net moet spring en vir ons pret gee en dan moet Hy uit die pad uit staan nie.
Jou omstandighede verander dalk nie onmiddellik nadat jy gebid het nie. Hy is egter besig om met jou te werk wanneer jy bid. Jy sal weet dit is besig om te gebeur, want jy sal vrede, insig, rustigheid en wysheid kry.
You're reviewing: Eerste 5 (Sagteband)